Kelionė po Žemaitijos kraštą

Ankstus, saulėtas rugsėjo 4-osios rytas Šalčininkų r. Dieveniškių „Ryto“ gimnazijos 5-12 klasių mokiniams žadėjo būti neįprastas. Juk ne kasdien keliaujame prie jūros. O kelionę pradėjome aplankydami pirmąjį kraštotyros muziejų Lietuvoje – Dionizo Poškos Baublius. Smagu, kad mokiniai turėjo galimybę apie garsųjį XIX a. rašytoją išgirsti ne tik pamokų metu, bet ir apsilankyti šio žymaus tuometinio kultūros veikėjo gimtinėje.

Apie kunigaikščius Oginskius ne vienas moksleivis yra girdėjęs per lietuvių kalbos ir istorijos pamokas. Turbūt daugelis pasakytų, jog kur kas įdomiau klausyti apie garsų žmogų, kai bent šiek tiek jį jau žinome, todėl Rietavo kunigaikščių Oginskių šeimos dvaras aplankytas neatsitiktinai. Mokiniai susipažino su dvaro ir šeimos istorija, gėrėjosi parko aplinka ir, žinoma, papildė žinių skrynelę.

Aplankę Rietavo dvarą ir sočiai papietavę toliau traukėme į Klaipėdos zoologijos sodą. Moksleiviai gėrėjosi ne tik jiems iki skausmo gerai žinomais gyvūnais, bet ir tomis rūšimis, kurios įtrauktos į Lietuvos ir Tarptautinę raudonąsias knygas. Didžiavomės, kad mes, lietuviai, galime stebėti vienus iš rečiausių Pabaltijo šalyse baltuosius tigrus bei daugybę kitų nepaprastų gyvūnų.

Artėjant vakarui dar suspėjome aplankyti vieną unikaliausių muziejų Rytų Europoje – Klaipėdos laikrodžių muziejų, kurio ekspoziciją sudaro dvi dalys. Pirmame aukšte atskleidžiami laiko matavimo principai ir laikrodžių konstrukcijų raida nuo senovės iki šių dienų. Susipažinome su kalendoriais, senoviniais saulės, vandens, ugnies, smėlio, mechaniniais ir kitais laikrodžiais. Antrame aukšte atskleistas mechaninių laikrodžių formų ir dizaino kitimas nuo renesanso iki modernizmo stilių. Laikrodžių ekspozicija papildyta atitinkamo stiliaus baldais, interjero detalėmis, graviūromis. Mokiniams beliko dar kartą pasitikrinti per pamokas įgytas žinias: ar neužmiršo, kas būdinga renesanso, baroko ir kitiems stiliams.

Pernakvoję Kūlupėnų Motiejaus Valančiaus pagrindinėje mokykloje, kelionę tęsėme aplankydami Kretingos dvarą, kuris garsus ne tik archeologijos, numizmatikos, dvaro istorijos ir kultūros ekspozicijomis, tačiau ir dvare įkurtu Žiemos sodu. Pastarasis moksleiviams paliko neišdildomą įspūdį. Be daugybės augalų rūšių stebėjome baseine plaukiojančius ryškiaspalvius japoninius karpius, balinių vėžliukų šeimyną, margaspalves papūgėles Litę ir Eurą.

Daug pamatę ir dar daugiau sužinoję pagaliau patraukėme prie Palangos tilto bei šėlstančios jūros. Čia niekas nieko jau nebepasakojo, tačiau jokių istorijų mums ir nebereikėjo. Ir visiškai nesvarbu, ar garsiąja Basanavičiaus gatve ėjome pirmą, ar kelioliktą kartą – niekur kitur Lietuvoje neišvysime taip stipriai į krantą besidaužančių bangų bei tiek daug ir taip lengvai tarp rankų byrančio smėlio.

Ne veltui lietuvių liaudies patarlė sako, kad „visur gerai, bet namuose geriausia“. Danguje įsižiebus pirmosioms žvaigždėms, nors ir pavargę, tačiau laimingi, kupini neišdildomų įspūdžių ir gausiai papildę žinių bagažą pasiekėme savo namus – Dieveniškes.

Lietuvių kalbos mokytoja Jolita Slavinskienė